
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/574 


R A P O R T
asupra propunerii legislative privind completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 659/2011 din 22 noiembrie 2011, cu dezbaterea pe fond în procedură obişnuită, a propunerii legislative privind completarea Legii nr.263/2010 privind sistemul unitar de pensii publice.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.574/23.05.2011)

· avizul negativ al Consiliului Economic şi Social (nr.2283/12.05.2011)

· avizul negativ al Comisiei pentru buget, finanţe şi bănci (nr.22/537/20.12.2011)

· avizul negativ al Comisiei juridice, de disciplină şi imunităţi (nr.31/1119/6.12.2011)

· avizul favorabil al Comisiei pentru egalitatea de şanse pentru femei şi bărbaţi (nr.37/671/30.11.2011)

· punctele de vedere negative ale Guvernului (nr.5217/12.08.2012).

Propunerea legislativă are ca obiect de reglementare completarea art.55 alin.(1) lit.a) din Legea nr.263/2010 privind sistemul unitar de pensii publice, cu un tabel care cuprinde vârstele standard de pensionare şi stagiile minime şi complete de cotizare, pentru persoanele care au desfăşurat activitate în condiţii deosebite de muncă.
Comisia propune Plenului Camerei Deputaţilor respingerea iniţiativei legislative deoarece vârstele standard de pensionare şi stagiile minime şi complete de cotizare se regăsesc deja în Anexa nr.5 la Legea nr.263/2010 privind sistemul unitar de pensii publice, evitându-se astfel încălcarea prevederilor art.16 din Legea nr.24/2000 privind normele de tehnică legislativă pentru elaborarea actelor legislative, cu privire la evitarea paralelismelelor legislative.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La lucrările comisiei care au avut loc în data de 26 septembrie 2012, au fost prezenţi 21 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi.
Propunerea legislativă a fost respinsă de Senat în şedinţa din 14 noiembrie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Întocmit,

Expert parlamentar Geta DOANA

